|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület** **2023. október 18-ai rendes ülésére**

|  |  |
| --- | --- |
| **Tárgy:** | Javaslat a Bischitz Johanna Integrált Humán Szolgáltató Központ egyes szociális szolgáltatásaival kapcsolatos döntések meghozatalára |

**Készítette:**

Farkas Tünde

igazgató

**Törvényességi szempontból kifogást nem emelek:**

a jegyző jogkörében eljárva

dr. Nagy Erika aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

A Bischitz Johanna Integrált Humán Szolgáltató Központ által működtetett Varázsdoboz Fejlesztő Központ és Játszóház működtetésének vonatkozásában a Képviselő-testület tagjai első körben 2022. szeptember 01. napjától - 2023. március végéig szavaztak bizalmat az újrafogalmazott szolgáltatási tér elindítására és annak sikeres, lakosság körében történő beveztésére. A 2023. február 15-i képviselő testületi ülésen Önök a szakmai és pénzügyi beszámolót értékelve további lehetőséget biztosítottak a Fejlesztő Központ működésére 2023. december 31. napjáig azzal, hogy a decemberi ülésükön a Humán Szolgáltató részletes jelentéssel támasztja alá a szolgáltatás további biztosításának indokoltságát.

Annak oka, hogy a korábbi képviselő testületi döntés ellenére nem decemberben, hanem már most októberben döntésre terjesztem fel a további működés lehetőségét az, hogy a sokrétű szolgáltatásokat nyújtó szakemberek foglalkoztatása a Fejlesztő Központ indulása óta folyamatos hosszabbításokkal történik, mely mára nehézséget és sok bizonytalanságot okoz a Humán Szolgáltató munkatársainak számára. Az intézmény arra való törekvését indítványozom az előterjesztéssel, hogy a jelenleg foglalkoztatott, szakképzett kollektívát megtarthassuk.

A családokat terhelő kiadások és a nehezebb gazdasági környezet a Fejlesztő Központ igénybevételére is hatással vannak, az adatokból látható, hogy a fizetős szolgáltatások alacsonyabb kihasználtságúak, illetve több esetben méltányosságból, igazgatói engedéllyel a szolgáltatások igénybevétele kedvezményesen történt. A logopédiai ellátásra vonatkozóan jellemző, hogy a nyári időszakban kevesebb az igénybevétel, az ellátás gyakoribb igénybevétele a szeptembertől tartó, évközi időben várható.

A 2024. évre tervezett kiadások összege 82.430.861,- Ft, a tervezett bevétel összege 9.671.846,- Ft. A szolgáltatáshoz 2024. évre 72.759.015,- Ft összegű támogatásra lesz szükség.

A részletes javaslat, a Varázsdoboz Fejlesztő Központ és Játszóház szakmai és pénzügyi beszámolója, illetve a Döntéselőkészítő Tanács álláspontját tartalmazó jegyzőkönyv az előterjesztés 1., 2. és 4. számú mellékletét képezi.

**II.**

A FECSKE Szolgáltatás a Humán Szolgáltató palettáján egy olyan társadalmi csoportot céloz, ahol nagyon szűkös az egyéb fellelhető támogatás. Célcsoportunk családok, szülők, akik otthonukban gondozzák az arra rászoruló családtagjaikat, hozzátartozóikat. A szolgáltatás megismertetése nehezebb ezen rendkívül szenzitív, zárkózott, kiszolgáltatott családok körében és a várthoz képest valóban viszonylag alacsony számban kötött a Humán Szolgáltató megállapodásokat ezidáig. Ellenben ahol megszületett az együttműködés a segítők és a család között, ott a bizalom már erős és jelentős terhet vesz le a családtagokról. Mindegyik kapcsolat mögött sok egyeztetés, találkozás, segítő beszélgetés áll a szakemberek részéről.

A 2023. évre tervezett költségkerethez képest a jövő évben számottevően alacsonyabb a költségvetése a szolgálatásnak. Ennek indoka, hogy kevesebb igénybevétel történt, így a szakembergárda bővítése nem szükséges, továbbá a szakkönyvek tavalyi beszerzése sem indokolt további dologi kiadásokat. A szintén tervezett külső diszpécser szolgálat létrehozása jelentett volna nagyobb költséget, mely végül intézményen belül került megoldásra, a jelzőrendszeres házi segítségnyújtás rendszerén keresztül.

A 2024. évre tervezett kiadások összege 1.888.500- Ft, azaz a szolgáltatáshoz 2024. évre 1.888.500,- Ft összegű támogatásra lesz szükség.

A részletes javaslat, a FECSKE szolgáltatás szakmai és pénzügyi beszámolója, illetve a Döntéselőkészítő Tanács álláspontját tartalmazó jegyzőkönyv az előterjesztés 1., 3. és 4. számú mellékletét képezi.

***Kérem a Tiszelt Képviselő-testületet az előterjesztés megtárgyalására és a határozati javaslatok elfogadására.***

**HATÁROZATI JAVASLATOK**

**I.**

**Budapest Főváros VII. kerület Erzsébetváros Önkormányzata Képviselő-testületének …/2023. (X.18.) határozata a Varázsdoboz Fejlesztő Központ és Játszóház további működtetésére vonatkozóan**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. a Varázsdoboz Fejlesztő Központ és Játszóház működtetését határozatlan időtartamra jóváhagyja.
2. a működtetéssel a Bischitz Johanna Integrált Humán Szolgáltató Központot bízza meg.
3. előzetesen kötelezettséget vállal Budapest Főváros VII. Kerület Erzsébetváros Önkormányzata 2024. évi költségvetésében a Varázsdoboz Fejlesztő Központ és Játszóház 2024. január 01. és 2024. december 31. napja közötti időszakban történő működtetéséhez kapcsolódó költségeinek biztosítására 72.759.015,- Ft, azaz hetvenkettőmillió-hétszázötvenkilencezer-tizenöt forint összegben.

**Felelős**: Niedermüller Péter polgármester

**Határidő**: azonnal

**II.**

**Budapest Főváros VII. kerület Erzsébetváros Önkormányzata Képviselő-testületének …/2023. (X.18.) határozata a FECSKE szolgáltatás további működtetésére vonatkozóan**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. a FECSKE szolgáltatás működtetését határozatlan időtartamra jóváhagyja.
2. a működtetéssel a Bischitz Johanna Integrált Humán Szolgáltató Központot bízza meg.
3. előzetesen kötelezettséget vállal Budapest Főváros VII. Kerület Erzsébetváros Önkormányzata 2024. évi költségvetésében a FECSKE szolgáltatás 2024. január 01. és 2024. december 31. napja közötti időszakban történő működtetéséhez kapcsolódó költségeinek biztosítására 1.888.500,- Ft, azaz egymillió-nyolcszáznyolcvannyolcezer-ötszáz forint összegben.

**Felelős**: Niedermüller Péter polgármester

**Határidő**: azonnal

Budapest, 2023. szeptember 28.

**Niedermüller Péter**

**polgármester**

Előterjesztés mellékletei:

sz. melléklet: Bischitz Johanna Integrált Humán Szolgáltató Központ igazgatójának javaslata

sz. melléklet: Varázsdoboz Fejlesztő Központ és Játszóház működtetésének beszámolója

sz. melléklet: FECSKE program beszámolója

sz. melléklet: Döntéselőkészítő Tanács 2023. szeptember 25. napján tartott ülésének jegyzőkönyve

sz. melléklet: 190/2022. (VII.13.) határozat

sz. melléklet: 191/2022. (VII.13.) határozat

sz. melléklet: 192/2022. (VII.13.) határozat

sz. melléklet: 53/2023. (II.15.) határozat