**Budapest Főváros VII. kerület Erzsébetváros Önkormányzata Képviselő-testületének …/2023. (…) önkormányzati rendelete**

**a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról**

Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében, a Magyarország helyi önkormányzatairól szóló 2011. évi CLXXXIX. törvény 8. § (1) bekezdés b) pontjában meghatározott feladatkörében eljárva, és a 143. § (4) bekezdés d) pontjában kapott felhatalmazás alapján a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról következőket rendeli el:

**1. §** A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet (a továbbiakban: Kesz. Ör.) 5. § (1) bekezdése helyébe a következő rendelkezés lép:

*„****5. §*** *(1) A közösségi együttélés alapvető szabályaival ellentétes magatartást valósít meg, aki az önkormányzat jelképei használatának szabályozásáról szóló 21/2013. (IV.30.) önkormányzati rendeletben foglaltakat megszegi.”*

**2. §** A Kesz. Ör. 6. §-a a következő (8) és (9) bekezdéssel egészül ki:

*„(8) A közösségi együttélés alapvető szabályaival ellentétes magatartást valósít meg*

1. *aki az Önkormányzat közigazgatási területén, a közterületeken lévő gyalogutakon – ide értve a gépjármű közlekedés céljára nem szolgáló tereket és parkokat is – elektromos vagy más gépi meghajtású közlekedési-, sport-, szabadidős vagy turisztikai eszközzel (pl. segway, elektromos kerékpár, elektromos roller, hoverboard, elektromos gördeszka stb.), illetve meghajtásának módjától függetlenül személyszállítási szolgáltatást végző három- vagy több kerekű eszközzel (pl. riksa, stb.) közlekedik,*
2. *aki a fenti területen az a) pontban meghatározott eszközökkel nem azokról leszállva és azokat gyalogosan tolva vagy kézben tartva halad, valamint*
3. *az a fenti eszközöket az Önkormányzat közigazgatási területén üzlethelyiséggel, vagy rendszeres tárolási, kölcsönzési ponttal rendelkező kölcsönző/bérbeadó természetes-, vagy jogi személy, jogi személyiséggel nem rendelkező szervezet, aki/amely az eszköz használóit nem tájékoztatja a tilalommal érintett területekről, illetve az üzlethelyiség esetében a tájékoztatást az üzlethelyiségben a vevők/bérlők által jól látható helyen nem függeszti ki.*

*(9) A (8) bekezdésben meghatározott jogellenes cselekmény esetében a jármű használójának és tulajdonosának egyetemleges felelőssége megállapítható.”*

**3. §** A Kesz. Ör. 11. §-a a következő d) ponttal egészül ki:

[A közösségi együttélés alapvető szabályaival ellentétes magatartást követ el, aki]

*„d) a közterületen történő sétáltatás során a felügyelete alatt álló állat által okozott szennyezés megszüntetésére alkalmas, az ürüléket felszedő eszközt, valamint a vizelet állagára és szagára vonatkozó kellemetlen következmények visszaszorítása érdekében – fagypont feletti hőmérséklet esetében – vizes palackot nem tart magánál és azt a közterület-felügyelő felhívására nem mutatja be.”*

**4. §** A Kesz. Ör. 11/B. § b) pontja helyébe a következő rendelkezés lép:

[A köztisztasági szabályok megszegésével a közösségi együttélés alapvető szabályaival ellentétes magatartást valósít meg]

*„b) az, aki a Főr. 4. § (1) bekezdésében meghatározott, a közterületen való szemetelés, a közterület más módon (pl. gépjármű mosásával) történő beszennyezése, oda engedély nélkül szemét (építési és egyéb törmeléket, kerti nyesedéket stb.) lerakása, a közterületen lévő berendezési és felszerelési tárgy, fa vagy egyéb növény beszennyezése, rongálása tilalmát megszegi;”*

**5. §** Ez a rendelet a kihirdetését követő napon lép hatályba, és a kihirdetését követő második napon hatályát veszti.

**6. §** E rendelet rendelkezéseit a hatálybalépésekor folyamatban lévő ügyekre is alkalmazni kell.

**a jegyző jogkörében eljárva Niedermüller Péter**

**dr. Nagy Erika polgármester**

**aljegyző**

**Záradék**

A rendelet kihirdetése 2023.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**a jegyző jogkörében eljárva**

**dr. Nagy Erika**

**aljegyző**

**Általános Indokolás**

Elsősorban a fennálló balesetveszély miatt a közösségi együttélés alapvető szabályairól és ezek elmulasztásának jogkövetkezményeiről szóló önkormányzati rendelet módosításával az elektromos közlekedési eszközökkel a járdán történő közlekedés a továbbiakban a közösségi együttélés alapvető szabályaival ellentétes magatartásnak minősülne, illetve a közterületek tisztán tartása érdekében az állatok közterületen történő sétáltatásának szabályai módosulnak.

**Részletes indokolás**

1. § Az önkormányzat jelképei használatáról szóló helyi szabályozás megváltozásával összefüggő jogharmonizációs módosítás.

2. § Az elektromobilitási eszközök járdán és gyalogúton való közlekedésének megtiltására, illetve a tiltást megszegőkkel szembeni jogkövetkezmény megállapítására vonatkozó rendelkezés.

3. § Az ebek sétáltatása közben keletkező szennyeződések megszüntetését szolgáló, illetve a kötelezettséget megszegőkkel szembeni jogkövetkezmény megállapításáról szóló rendelkezés.

4. § A köztisztasági szabályokkal összefüggő rendelkezés pontosítására irányuló módosítás.

5-6. § Hatályba léptető és hatályvesztő rendelkezés.