|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2023. október 18 - ai**

**rendes ülésére**

**Tárgy:**  Javaslat a Budapest Főváros VII. kerület Erzsébetváros Önkormányzata Képviselő-testületének a társasházaknak nyújtható felújítási támogatásról szóló 7/2016. (II. 18.) önkormányzati rendeletének a balesetveszély elhárítás megelőzése érdekében gázkizárt pályázatokat érintő egyes feltételek miatti módosítására

**Készítette:**

Törőcsik Attila

irodavezető-helyettes

**Törvényességi szempontból kifogást nem emelek:**

a jegyző nevében eljárva

dr. Nagy Erika

aljegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

2016. február 19-én hatályba lépett Budapest Főváros VII. kerület Erzsébetváros Önkormányzata Képviselő-testületének a társasházaknak nyújtható felújítási támogatásról szóló 7/2016. (II.18.) önkormányzati rendelete (a továbbiakban: rendelet), mely rendelet 2. és 2/A §-ai tartalmazzák az Önkormányzat által pályázat útján támogatható munkák körét.

A rendelet 6. §-a alapján felhatalmazást kap a Pénzügyi és Kerületfejlesztési Bizottság a mindenkori költségvetési rendeletben biztosított keretösszeg erejéig jelen rendeletben foglalt rendelkezésekkel összhangban - *többek között* – a 2.§ és 2/A.§-okban meghatározott pályázatok kiírására, a 2.§ és 2/A.§-okban meghatározott pályázati kiírások részletes tartalmának és elbírálási szempontjainak meghatározására, a 2.§ és 2/A.§-okban meghatározott pályázathoz kötelezően csatolandó dokumentumok (tervek, igazolások, nyilatkozatok) meghatározására, a beérkező pályázatok elbírálására illetve a pályázóknak nyújtandó támogatásról való döntés meghozatalára.

A rendelet 5. § (2) bekezdése értelmében a 2. §-ban meghatározott felújítási munkák szükségességét a pályázati kiírásban meghatározott dokumentumokkal lehet igazolni.

2023. évben Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottságának (továbbiakban: Bizottság) – módosított - 120/2023. (II.27.) számú határozatával ismét elfogadásra került a 2023. évi Társasház Felújítási Pályázati Kiírás (pályázati kiírás). A pályázati kiírás V. fejezet 2.) pontjában – a rendeletben kapott felhatalmazás alapján - meghatározásra kerültek a pályázathoz benyújtandó dokumentumok.

A 2023. év során több pályázat érkezett hiányosan a pályázatok elbírálását előkészítő Szakirodához, amelyet követően kiírt hiánypótlási felhívások során a pályázók az előírttól eltérően több – *időben egymástól eltérő* - alkalommal csatoltak hiányzó dokumentumokat. A pályázati kiírás szerint hiánypótlásra a megadott határidőkön belül egy alkalommal van lehetőség, a hiánypótlás elmulaszása vagy határidőn túl történő teljesítése a pályázat érvénytelenségét eredményezi.

A pályázók részéről később (elkésett) csatolt hiánypótlások jellemzően olyan dokumentumokat tartalmaznak amelyek beszerzése időigényes *(pl. több Társasház nem rendelkezik azonnal rendelkezésre álló szintenkénti alaprajzokkal, vázrajzokkal),* illetve egyes esetekben a balesetveszély elhárítása érdekében a munka azonnali kezdést igényel így a meghibásodott épületszerkezetről készült fotódokumentáció később nem reprodukálható.

A Szakirodán felhalmozódott tapasztalatok és pályázói visszajelzések alapján megállapítható, hogy egyes dokumentumok hiánya, illetve később (elkésett) csatolt hiánypótlások esetén olyan pályázatok minősülnek érvénytelenné, amelyek a gázszolgáltató által hitelt érdemlő módon sikertelen tömörségi nyomáspróba miatt a szolgáltatásból kizárásra kerültek és a gázszivárgásból eredő balesetveszély elhárítása érdekében a munka megkezdése halaszthatatlan volt.

Jelen előterjesztéssel – a gázszolgáltatásból kizárt Társasházak pályázati lehetőségét segíti elő az Önkormányzat, amellyel egy későbbi, balesetveszélyes helyzet elkürélésérere nyílik lehetőség amely mind a lakosság mind a kerület érdekét szolgálja.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

**Kérem a Tisztelt Képviselő-testületet az előterjesztés megtárgyalására, valamint a rendelet-tervezet elfogadására.**

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a társasházaknak nyújtható felújítási támogatásról szóló 7/2016. (II. 18.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. § (2) bekezdése szerint:

1. **A jogszabály társadalmi, gazdasági, költségvetési hatásai**

A rendelet módosítása a társadalomra nézve pozitív hatást fejt ki, az épített környezet minősége, az ingatlanok szerkezeteinek állapota javul. A pályázatra vonatkozóan a szükséges pénzügyi fedezet a mindenkori költségvetési rendeletben biztosított.

1. **A jogszabály környezeti és egészségügyi következményei**

A jogszabály pozitív környezeti és egészségügyi következménnyel jár, egy esetleges balesetveszélyes helyzet elkerülésével a környezet alacsonyabb szennyezése által.

1. **A jogszabály adminisztratív terheket befolyásoló hatásai**

A jogszabály elfogadásával járó többlet adminisztratív feladatot a Polgármesteri Hivatal erre kijelölt Irodája látja el.

1. **A jogszabály megalkotásának szükségessége, a jogalkotás elmaradásának várható következményei**

A fejlődésre irányuló intézkedés az érintett lakosság érdekét szolgálja azzal, hogy a lakóingatlanok épületszerkezeteinek megújulásával azok állékonysága, élettartama megnövekszik, az épületek állagának javulása az ingatlanok értékét növelheti.

A jogalkotás elmaradása az Önkormányzatra nézve közvetlen negatív következménnyel nem jár, azonban egyes érintett ingatlanokban Önkormányzati tulajdonú ingatlanok is előfordulhatnak.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet elfogadása esetén annak alkalmazására a Polgármesteri Hivatal erre kijelölt Irodáján a személyi, szervezeti és tárgyi feltételek biztosítottak. A pénzügyi feltételek a költségvetési rendeletben biztosítottak.

**Budapest, 2023. október 06.**

Niedermüller Péter

polgármester

**Melléklet**:

7/2016. (II. 18.) Rendelettervezet