|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2023. október 18 - ai**

**rendes ülésére**

**Tárgy:**  Javaslat a XXIII. Országos Neveléstudományi Konferencia támogatására

**Készítette:**

Nagy Nóra

kabinetvezető

**Törvényességi szempontból kifogást nem emelek:**

a jegyző jogkörében eljárva

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. Kerület Erzsébetváros Önkormányzata és az Eötvös Loránd Tudományegyetem Pedagógiai és Pszichológiai Kara évek óta, több területen is együttműködik. Több, határozott időtartamra szóló megállapodást követően, szándékuk megerősítésére 2020-ban határozatlan időre szóló együttműködési megállapodást kötött a két fél.

Prof. Dr. Győri János, a 2023. október 26. és 28. között az ELTE Pedagógiai és Pszichológiai Kar 1075 Budapest, Kazinczy utca 23-27. szám alatti épületében megrendezésre kerülő XXIII. Országos Neveléstudományi Konferencia elnöke 2023. október 3-án kelt kérelmében kérte a konferencia sikeres megvalósításához Erzsébetváros Önkormányzata 2.000.000,- Ft összegű támogatását.

Az Eötvös Loránd Tudományegyetem Pedagógiai és Pszichológiai Kara és az MTA Pedagógiai Tudományos Bizottság által szervezett konferencia címe: *„Elkötelezettség és rugalmasság: a neveléstudomány útjai az átalakuló világban”*. Célja a hazai neveléstudományi és az ehhez kapcsolódó társadalomtudományi kutatások legújabb és legmagasabb színvonalú eredményeinek bemutatása.

A konferencia címe azt tükrözi, hogy az egyszerre jelentkező természeti és társadalmi krízisek korában, amikor a nevelés és oktatás kontextusát adó világ lényegi vonatkozásokban alakul át, a neveléstudománynak a korábbiaknál is erősebben kell elköteleződnie a pedagógia humanista alapjai, az egyéni, társas és társadalmi fejlődést leginkább fenntartó módon biztosító lehetőségei mellett – és ezt csak újfajta, innovatív, rugalmas módokon teheti meg.

Napjaink kihívásai – mint például az egyre növekvő szociális és kulturális sokféleség, a digitalizáció és a mesterséges intelligencia elterjedése, ami korábban nem alkalmazott módszerekhez vezet a társadalomtudományi és így a neveléstudományi kutatások terén is – egyben a megújulást is lehetővé teszik.

A konferencián hozzávetőleg 450 résztvevő lesz, a bírálatok alapján befogadott előadások száma 232, 38 szekcióban 190 előadás, 10 e-poszter.

A konferencia két nemzetközileg is kiemelkedő meghívott előadója Prof. dr. Benedict du Boulay (University of Sussex) a mesterséges intelligencia és az oktatás összekapcsolódó kérdéseiről, és Prof. dr. Mark Bray (University of Hong Kong) az oktatásügy egyetemes kihívásairól és lehetőségeiről tart plenáris előadást.

A konferencia támogatásáról szóló szerződést a PRO PSYCHOLOGIA Alapítvány (adószám: 18164017-1-42), mint a konferencia pénzügyi bonyolítója köti meg az önkormányzattal.

Budapest Főváros VII. kerület Erzsébetváros Önkormányzat Képviselő-testületének 15/2020. (IV. 17.) önkormányzati rendelete 4. § (4a) pontja alapján Alapítvány támogatására vonatkozó döntés meghozatala a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 42. § 4. pontja alapján a Képviselő-testület át nem ruházható hatáskörébe tartozik. Alapítvány támogatása esetén a (3) bekezdés szerinti döntéshozó javaslatot tesz a Képviselő-testületnek a támogatás összegére vonatkozóan.

**Fentiek alapján kérem a Tisztelt Képviselő-testületet az előterjesztés megtárgyalására és a határozati javaslatban foglaltak elfogadására.**

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2023. (X.18.) számú határozata a XXIII. Országos Neveléstudományi Konferencia támogatásának tárgyában**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. a PRO PSYCHOLOGIA Alapítvány (székhely: 1064 Budapest, Izabella utca 46. IV./414., adószám: 18164017-1-42, nyilvántartási szám: 01-01-0003826, képviseli: Dr. Molnár Márk) részére 2.000.000 Ft támogatást nyújt a XXIII. Országos Neveléstudományi Konferencia sikeres megvalósításához.
2. az 1. pontban meghatározott támogatás időtartama 2023. október 3.-2023. december 31., az elszámolás határideje: 2024. január 31.
3. felhatalmazza a Polgármestert a támogatási szerződés aláírására.

**Felelős:** Niedermüller Péter polgármester

**Határidő:** 2023. november 15.

Budapest, 2023. október 5.

Niedermüller Péter

polgármester

Az előterjesztés mellékletei:

1. Támogatás iránti kérelem
2. PRO PSYCHOLOGIA Alapítvány alapadatai