**Budapest Főváros VII. kerület Erzsébetváros Önkormányzata Képviselő-testületének**

**../2023. (X. ...) önkormányzati rendelete**

**a Budapest Főváros VII. kerület Erzsébetváros Önkormányzata Képviselő-testületének a Szervezeti- és Működési Szabályzatáról szóló 38/2020. (IX.24.) önkormányzati rendelete módosításáról**

Budapest Főváros VII. kerület Erzsébetváros Önkormányzata Képviselő-testületének az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, valamint Magyarország helyi önkormányzatairól szóló 2011. évi CLXXXIX. törvény 53. § (1) bekezdésében megállapított feladatkörében eljárva, Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelete módosításáról a következőket rendeli el:

**1**. **§**

A Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelete (a továbbiakban: Rendelet) 33. § (4) bekezdése helyébe a következő rendelkezés lép:

*„(4) A polgármester – ülésenként és frakciónként, továbbá frakcióhoz nem tartozó, független képviselőnként egy alkalommal – szünetet köteles elrendelni amennyiben valamely frakció, vagy frakcióhoz nem tartozó, független képviselő kéri.”*

**2**. **§**

A Rendelet 34. § (1) és (2) bekezdése helyébe a következő rendelkezések lépnek:

*„(1) A napirendi pontok vitájában egy képviselő legfeljebb háromszor, hozzászólásonként legfeljebb három percben - költségvetési rendeletet érintő napirendnél hozzászólásonként legfeljebb öt percben - szólhat hozzá a napirendet érintő témában. Ha a képviselői hozzászólás nem a napirend témáját érinti, a Polgármester szabályos felszólalásra kéri fel a képviselőt vagy a képviselőtől megvonja a szót.*

*(2) A vita bármely képviselő ügyrendi javaslatára a Képviselő-testület egyszerű többséggel meghozott döntésével lezárható. A vita lezárásával a bejelentkezett képviselők hozzászólási jogukat elvesztik. A vita ily módon történő lezárását követően valamennyi képviselőcsoport egy-egy képviselője, és a képviselőcsoporttal (frakcióval) nem rendelkező, független képviselő három-három percben ismertetheti álláspontját.”*

**3**. **§**

A Rendelet 41. § (2) bekezdése helyébe a következő rendelkezés lép:

*„(2) A napirend utáni felszólalás frakciócsoportonként öt perc, frakcióhoz nem tartozó, független képviselő esetén - képviselőnként - öt perc. A felszólalásban foglaltakról vita nem nyitható, döntéshozatal nem történik.”*

**4. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

a jegyző jogkörében eljárva Niedermüller Péter

dr. Nagy Erika aljegyző polgármester

**Záradék**

A rendelet kihirdetése 2023. ………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a www.erzsebetvaros.hu honlap szerkesztője részére.

a jegyző jogkörében eljárva

dr. Nagy Erika aljegyző

**INDOKOLÁS**

**Általános indoklás**

A demokratikus működés szempontjából lényeges, hogy a képviselők számára elegendő idő álljon rendelkezésre álláspontjuk ismertetésére, továbbá a demokratikus működés szempontjából és az egyenlő bánásmód elve alapján is elengedhetetlen, hogy a frakcióval nem rendelkező képviselők is azonos jogokkal rendelkezzenek, mint az egyes képviselőcsoportok tagjai.

**Részletes indoklás**

1. §

Nem csak valamely frakció, hanem a frakcióhoz nem tartozó, független képviselő kérésére is köteles szünetet elrendelni a Polgármester.

2. §

A képviselőknek több alkalommal, hosszabb ideig biztosítja a felszólalási lehetőséget, továbbá nem csak a frakcióhoz tartozó képviselők, de a frakcióhoz nem tartozó, független képviselők számára is lehetővé teszi álláspontjuk ismertetését azt követően, ha valamely képviselő ügyrendi javaslatára a napirend vitája lezárásra került.

3. §

A napirend utáni felszólalás lehetőségét a frakcióhoz nem tartozó képviselő esetén is öt percben határozza meg.

4. §

Hatályba léptető és hatályon kívül helyező rendelkezést tartalmaz.