|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2023. október 18 - ai**

**rendes ülésére**

**Tárgy:** Javaslat a Bischitz Johanna Integrált Humán Szolgáltató Központ Alapító Okiratának módosítására

**Készítette:**

Gyuris Gabriella

irodavezető

**Törvényességi szempontból kifogást nem emelek:**

a jegyző jogkörében eljárva

dr. Nagy Erika aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az egészségügyi alapellátásról szóló 2015. évi CXXIII. törvény (a továbbiakban: Eatv.) 6/B. §(1)-(2) bekezdése értelmében 2023. július 1. napjától kezdődően az állam az egészségügyi alapellátás körében – a települési önkormányzattal együttműködésben – gondoskodik a védőnői ellátásról.

A védőnői ellátás biztosításáért a Kormány által rendeletben kijelölt állami intézményfenntartó szerv – az irányító vármegyei intézmény útján – felelős azzal, hogy az ellátás jogszabályban előírt tárgyi feltételeit az állam a települési önkormányzattal kötött megállapodás útján is biztosíthatja, ésa Kormány által rendeletben kijelölt állami intézményfenntartó szerv a települési önkormányzat részére tájékoztatásul megküldi a védőnői ellátás megszervezésével összefüggő, a személyi és a tárgyi feltételek biztosítására vonatkozó döntéseket.

Az Eatv. 23. § (5) bekezdése értelmében a települési önkormányzat 2023. július 1. napjával biztosítja a Dél-pesti Centrumkórház – Országos Hematológiai és Infektológiai Intézet számára a védőnői ellátásra szolgáló ingó és ingatlan vagyonnak az ingyenes használatát.

Tekintettel arra, hogy az ellátás biztosításának kötelezettsége a törvény erejénél fogva a Bischitz Johanna Integrált Humán Szolgáltató Központ (a továbbiakban: Intézmény) feladatköréből kikerült, a Képviselő-testület 281/2023. (IX.20.) határozatának 2. pontjával arról döntött, hogy az Intézmény Alapító Okiratából a védőnői szolgálatnak helyt adó telephelyet, valamint a feladatkörökből a védőnői szolgálat működtetését törölni szükséges.

Ezzel együtt az Alapító Okirat 4.4 pontjában szereplő kormányzati funkciók közül a 9. sorban szereplő „074031 Család és nővédelmi egészségügyi gondozás” címet is törölni szükséges, amit a Módosító Okirat 4. pontja szerint szükséges indokolni.

Az Alapító Okirat módosítása esetén a betűméret, betűformátum, sortávolság és a szükséges indokolások tartalma is kötött. A határozati javaslat 2. pontja felhatalmazást tartalmaz a Polgármester részére, hogy szükség szerint változásokat eszközölhet a 4. pont tekintetében, ha a Magyar Államkincstár korrekciót vagy módosítást kér. A határozati javaslat alapján a módosítás csak olyan technikai vagy tartalmi módosítást tartalmazhat, mely az Önkormányzat érdekeit nem sérti.

Az Alapító Okirat módosításáról az államháztartásról szóló 2011. évi CXCV. törvény 8/A. § (2) bekezdése alapján a Képviselő-testület jogosult döntést hozni.

***Kérem a Tisztelt Képviselő-testületet az előterjesztés megtárgyalására és a határozati javaslatok elfogadására.***

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2023. (X. 18.) határozata a Bischitz Johanna Integrált Humán Szolgáltató Központ Alapító Okiratának módosításáról**

Budapest Főváros VII. kerület Erzsébetváros Önkormányzata Képviselő-testülete úgy dönt, hogy

1. elfogadja a Bischitz Johanna Integrált Humán Szolgáltató Központ (1072 Budapest, Nyár utca 7.) Alapító Okiratának módosítását és az egységes szerkezetbe foglalt Alapító Okiratot jelen határozat 1. és 2. számú melléklete szerinti tartalommal.

2. felhatalmazza a Polgármestert a Módosító Okirat 4. pontja tekintetében az esetlegesen felmerülő technikai módosításokra.

3. felkéri a Polgármestert, hogy gondoskodjon a Módosító Okirat elektronikus úton történő aláírásáról, valamint intézkedjen a Módosító Okirat és a módosításokkal egységes szerkezetbe foglalt Alapító Okirat Magyar Államkincstárhoz történő 8 napon belüli megküldéséről.

4. felkéri a Polgármestert, hogy az Alapító Okirat módosításáról tájékoztassa az Intézmény igazgatóját, valamint gondoskodjon a Magyar Államkincstár által záradékolt egységes szerkezetbe foglalt Alapító Okirat Intézmény részére történő megküldéséről.

**Határidő:** az 1-3. pont tekintetében 2023. október 26.,

a 4. pont tekintetében a törzskönyvi bejegyzést követően azonnal

**Felelős:** Niedermüller Péter polgármester

Budapest, 2023. szeptember 28.

**Niedermüller Péter**

**polgármester**

Előterjesztés melléklete:

1. Képviselő-testület 281/2023. (IX.20.) számú határozata

Határozati javaslat mellékletei:

1. Módosító okirat

2. Alapító Okirat módosításokkal egységes szerkezetben