|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2023. október 18 - ai**

**rendes ülésére**

**Tárgy:**  Tulajdonosi döntés az Erzsébetvárosi Piacüzemeltetési Kft. és az Akácfa Udvar Kft. volt ügyvezetőjének felmentvény kérvénye tárgyában

**Készítette:**

dr. Káli – Nagy Eszter

irodavezető-helyettes

**Törvényességi szempontból kifogást nem emelek:**

a jegyző jogkörében eljárva

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges**.

**Tisztelt Képviselő-testület!**

Budapest Főváros VII. kerület Erzsébetváros Önkormányzatának Képviselő-testülete a 264/2023. (VIII.29.) számú határozatával 2023. augusztus 31. napi hatállyal közös megegyezéssel megszüntette Dobai András vezető tisztségviselői megbízását és munkaviszonyát az Erzsébetvárosi Piacüzemeltetési Korlátolt Felelősségű Társaságnál (cégjegyzékszám: Cg. 01-09-298784, székhely: 1071 Budapest, Akácfa utca 42-48., adószám: 25962415-2-42; a továbbiakban Erzsébetvárosi Piacüzemeltetési Kft.), valamint ügyvezetői megbízását az AKÁCFA UDVAR Építőipari és Ingatlanforgalmazó Korlátolt Felelősségű Társaságnál (cégjegyzékszám: Cg. 01-09-893870, székhely: 1073 Budapest, Akácfa utca 61., adószám: 14211447-2-42; a továbbiakban AKÁCFA UDVAR Kft.). Tekintettel arra, hogy a tárgyévre vonatkozóan beszámoló készítési kötelezettség még nem keletkezett, ebből következően a gazdasági társaságok nem rendelkeznek elfogadott beszámolóval a 2023. január 1. és augusztus 31. közötti időszakra vonatkozóan, Dobai András kérelmezte az ügyvezetési tevékenység megfelelőségét megállapító felmentvény kiadását.

A Polgári Törvénykönyvről szóló 2013. évi V. törvény 3:117. § (2) bekezdése alapján amennyiben a vezető tisztségviselői jogviszony két egymást követő, beszámolóval foglalkozó ülés között szűnik meg, a vezető tisztségviselő kérheti, hogy a legfőbb szerv következő ülésén döntsön a felmentvény kiadásáról, így Dobai András, mint az Erzsébetvárosi Piacüzemeltetési Kft. és az AKÁCFA UDVAR Kft. volt ügyvezetője felmentvény kérelmezésére jogosult.

Az AKÁCFA UDVAR Kft. és Dobai András között 2022. szeptember 1. napján létrejött megbízási szerződés 5.3. pontja is ennek megfelelően rendelkezik.

Az átadás-átvételi eljárás szabályszerűen megtörtént, Dobai András a folyamatban lévő ügyeket, a munkakörhöz tartozó iratokat és elszámolásokat a 2023. szeptember 1-től kinevezett ügyvezető részére átadta.

A felmentvényt a fenti rendelkezések alapján a tulajdonos önkormányzat legfőbb szerve, azaz a Képviselő-testület jogosult kiadni.

A Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet 15. § (2) bekezdés c) pontja szerint „*a Képviselő-testület dönt a 100%-ban az Önkormányzat közvetlen tulajdonában lévő gazdasági társaság, illetve annak közvetlen 100%-os tulajdonában álló gazdasági társaság vezető tisztségviselőinek, felügyelő bizottsága tagjainak, kinevezéséről és felmentéséről, valamint díjazásuk megállapításáról.”*

Kérem a Tisztelt Képviselő-testületet, hogy az előterjesztést megtárgyalni és határozati javaslatot elfogadni szíveskedjenek.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2023. (X.18.) határozata az Erzsébetvárosi Piacüzemeltetési Kft. és az AKÁCFA UDVAR Kft. volt ügyvezetője által kérelmezett felmentvényre vonatkozóan**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. Dobai Andrásnak az Erzsébetvárosi Piacüzemeltetési Kft. ügyvezetői tevékenységére vonatkozóan a felmentvényt 2023. január 1. és augusztus 31. közötti időszakra megadja.
2. Dobai Andrásnak az AKÁCFA UDVAR Kft. ügyvezetői tevékenységére vonatkozóan a felmentvényt 2023. január 1. és augusztus 31. közötti időszakra megadja.

**Felelős:** Polgármester

**Határidő:** azonnal

Budapest, 2023. szeptember 27.

**Niedermüller Péter**

**polgármester**

Előterjesztés mellékletei:

* Képviselő-testület 264/2023. (VIII.29.) számú határozata
* Felmentvény kérelem
* Munkaszerződés
* Megbízási szerződés
* Átadás-átvételi jegyzőkönyv (Erzsébetvárosi Piacüzemeltetési Kft.)
* Átadás-átvételi jegyzőkönyv (AKÁCAF UDVAR Kft.)