|  |
| --- |
| **Budapest Főváros VII. Kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Városüzemeltetési Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület** **2023. október 18-ai rendes ülésére**

|  |  |
| --- | --- |
| **Tárgy:** | Javaslat egyes hatósági tárgyú önkormányzati rendeletek módosítására |

**Készítette:**

Csüllög Szilvia Márta

irodavezető

**Törvényességi szempontból kifogást nem emelek:**

a jegyző jogkörében eljárva

dr. Nagy Erika

aljegyző

**Az előterjesztést nyilvános ülésen kell tárgyalni.**

**A rendelettervezetek elfogadásához minősített szavazattöbbség szükséges.**

**Tisztelt Képviselő-testület!**

Belső-Erzsébetváros mára a Főváros egyik leglátogatottabb, legkedveltebb szórakoztató komplexumává nőtte ki magát. 2019-ben vállaltuk, hogy az évekig nem kellőképpen szabályozottan működő és burjánzó vállalkozásokat világos, betartható és a lakosság érdekeit szolgáló keretek közé szorítjuk. 2020-ban az érintettek bevonásával Erzsébetváros önkormányzata megalkotta az üzletek éjszakai nyitvatartásirendjéről szóló 25/2020. (VI.25.) önkormányzati rendeletet, mely meghatározta, milyen feltételek mellett tarthatnak nyitva a kerületben található vendéglátóhelyek éjfél után. Az így kialakított, ún. kritériumrendszer működik, a keretek tiszták és világosak. A rendszer azonban csak néhány év után tudott először érdemben vizsgázni, mivel a koronavírus-járvány következtében mérséklődtek a bulinegyedben tapasztalható problémák, illetve a veszélyhelyzeti korlátozások érintették az önkormányzatok jogosítványait is. A járvány lecsengésével újra felerősödött az éjszakai élet, lényegesen megnőtt turistaforgalom.

Az elmúlt évek tapasztalatai, az ez idő alatt lefolytatott ellenőrzések, és az önkormányzathoz érkező lakossági észrevételek alapján szükségessé vált a rendelet és a hozzá kapcsolódó egyéb jogszabályok módosítása. A felmerülő problémákra válaszul a következetesség érdekében felülvizsgáltuk rendeleteinket, és módosítási javaslattal élünk az üzletek éjszakai nyitva tartását, a közterületek használatát, valamint a közösségi együttélést szabályozó rendeleteket érintően. A mostani rendelet-csomag megalkotását elsősorban a helyi viszonyok, illetve a helyben élők éjszakai nyugalmának, pihenésének elősegítése indokolja.

Az üzletek éjszakai nyitvatartási rendjéről szóló önkormányzati rendelet jelen előterjesztés szerinti módosításával a Belső-Erzsébetváros területére kiadható külön nyitvatartási engedélyek száma maximalizálásra kerülne, így a már jelenleg éjszaka is nyitva tartó vendéglátó üzletek nem kerülnének hátrányos helyzetbe, azonban az Önkormányzat megakadályozná a 24 és 6 óra között nyitva tartó üzletek számának növekedését.

Elsősorban az elmúlt két év tapasztalatait figyelembe véve és azokat átgondolva szükségessé vált a 24 és 6 óra közötti nyitva tartáshoz kapcsolódó előírások szigorítása. A rendelet módosításával a szeszesitalt forgalmazó élelmiszerüzleteknek a már korábbi kötelezettségeken felül 22 és 6 óra közötti nyitva tartásukhoz gondoskodniuk kell az üzlet szeszes italt tartalmazó részének lezárásáról úgy, hogy ahhoz az üzlet alkalmazottai és a vásárlók se férjenek hozzá.

A vendéglátó üzletek esetében több kötelezettség is szigorításra kerülne, illetve részükre a rendelet módosítás újabb feltételeket is meghatároz. A már lefolytatott hatósági eljárások tapasztalatait alapul véve, amennyiben a vendéglátó üzlet működésével összefüggésben a külön jogszabályban meghatározott veszélyes mértékű zaj megállapítására – akár hivatalból, akár lakossági bejelentés alapján indult eljárásban –már sor került, úgy Kereskedő a külön jogszabályban meghatározott határértékek betartását, illetve a limiter beállítását már kizárólag igazságügyi szakértői véleménnyel tudja igazolni. A módosítást követően a továbbiakban vendéglátó üzletben csak és kizárólag az üzlet elnevezésével, vagy címkéjével ellátott üvegpoharakban történne a kiszolgálás, és a Kereskedőnek kötelezettséget kell arra vállalnia, hogy az üzletből a poharakat, és így annak tartalmát sem viszik ki a vendégek a közterületre, természetesen ide nem értve az engedéllyel rendelkező vendéglátó teraszok területét. Ezen túlmenően az üzlet előtti közterületet már nem csak napi egy alkalommal kell nagynyomású takarítógéppel takarítania a Kereskedőnek, hanem – természetesen továbbra is az időjárás függvényében – naponta többször úgy, hogy az érintett járdaszakasz folyamatosan, de legfőképpen az üzlet zárását, illetve 6 órát követően is tiszta legyen. Új szabályként a vendéglátó üzlet üzemeltetőjének az üzlet előtti közterület nyugalmának elősegítése érdekében biztonsági őrt kell alkalmaznia.

Az üzletek éjszakai nyitvatartásáról szóló rendelet módosítása nem csak kizárólag az üzletekre vonatkozó szabályokat szigorítaná, de a hatósági eljárások rendjét is, így ha a Kereskedő vagy az általa üzemeltetett vendéglátó üzlet az engedélyében meghatározott feltételeket egy éven belül három alkalommal megsérti, úgy az engedély visszavonása külön mérlegelés nélkül megtörténik, továbbá ha a hatóság az engedély szüneteltetése szankció alkalmazásáról dönt, úgy az a korábbi három nap helyett már hét nap kötelező 24 és 6 óra közötti zárva tartást jelent.

Elsősorban, de nem kizárólagosan éppen a vendéglátó üzletek működése által okozott problémák enyhítése érdekében a jelen módosító csomagban szerepel az Önkormányzat tulajdonában lévő közterületek használatáról és rendjéről szóló önkormányzati rendelet módosítása is.

A rendelet módosítás egyik legfontosabb alappillére, hogy bevezetésre kerülne mind a vendéglátó teraszokkal, mind pedig a kerületünkben nagy mértékben jelenlévő filmforgatásokkal összefüggő közterület-használat esetében az érintett társasházak kompenzációja, amely szerint a társasházak az Önkormányzat részére befolyt közterület-használati díj 20 %-át támogatás jogcímén, a társasház általános működési költségeinek finanszírozására fordíthatják.

A rendelet módosításával a nem járdán vagy gyalogúton elhelyezni kívánt vendéglátó teraszok esetében a szükséges biztonsági előírásokat, illetve Főépítészi szempontokat is figyelembe véve egyértelműen meghatározásra kerülne mind a kialakítás módja, mind pedig a lehetséges eljárási rend. Mindezeken felül az Önkormányzati terhek enyhítése, illetve a társasházaknak nyújtani kívánt kompenzáció érdekében ismételten indokolt az ezzel összefüggő közterület-használati díjak emelése, amely megmutatkozna egyrészt a vendéglátó terasz, másrészt a folyamatos ingatlan beruházásokkal összefüggő építési célú közterület-használati díjak emelésében.

Az Önkormányzat a vendéglátó üzletekkel, vagy a közterület kereskedelmi célú használatával összefüggő kifogásokon túl reflektálni kíván a lakosságot érintő egyéb problémákra is, ezért a közösségi együttélés alapvető szabályairól és ezek elmulasztásának jogkövetkezményeiről szóló önkormányzati rendelet módosításával meg kívánja szüntetni az Önkormányzat felé érkező jelzések alapján a gyalogosok számára kellemetlen és egyben balesetveszélyes, elektromos közlekedési eszközökkel a járdán történő közlekedést, amit ezért a továbbiakban a közösségi együttélés alapvető szabályaival ellentétes magatartásnak minősítené. Ezen felül a közterületek tisztábban tartása érdekében szigorítani kíván az állatok közterületen történő sétáltatásának szabályain, a jövőben kötelezően előírásra kerülne a gazdák részére az ürüléket felszedő eszköz, valamint az állat által okozott szennyeződés megszüntetésére alkalmas vízzel teli palack tartása, és annak szükség esetén bemutatása is.

**Hatásvizsgálat**

I. Az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre közvetlen hatása nincs.

**2. A jogszabály környezeti és egészségi következményei**

A rendelettervezetnek közvetlen környezeti és egészségi következményei várhatóan pozitívak.

**3. A jogszabály adminisztratív terheket befolyásoló hatásai**

A rendelet hatálybalépésével az adminisztratív terhek nem változnak.

**4. A jogszabály megalkotásának szükségessége, a jogalkotás elmaradásának várható következményei**

A rendelet megalkotását elsősorban a helyi viszonyok, illetve a helyben élők éjszakai nyugalmának, pihenésének elősegítése indokolja, a jogalkotás elmaradása esetén a Belső-Erzsébetváros területén ez nem biztosítható.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi és pénzügyi feltételek biztosítottak.

II. A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre gyakorolt hatása az egyes közterület-használati díjak emelése tekintetében pozitív.

**2. A jogszabály környezeti és egészségi következményei**

A rendelettervezetnek közvetlen környezeti és egészségi következményei nincsenek.

**3. A jogszabály adminisztratív terheket befolyásoló hatásai**

A rendelet hatálybalépésével az adminisztratív terhek megnövekednek.

**4. A jogszabály megalkotásának szükségessége, a jogalkotás elmaradásának várható következményei**

A rendelet megalkotását elsősorban a megváltozott helyi viszonyok, valamint a vendéglátó teraszok és a filmforgatási célú közterület használat érintett lakóközösségekre gyakorolt hatásának enyhítése, illetve a társasházak kompenzálása indokolja, a jogalkotás elmaradásának közvetlen következménye nincs, azonban ebben az esetben a társasházak nem részesülhetnek további támogatásban.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi és pénzügyi feltételek biztosítottak.

III. A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a társadalmi viszonyokra való hatása a gyalogosközlekedés biztonságosabbá tétele, illetve a közterületek tisztaságának növelése okán pozitív.

**2. A jogszabály környezeti és egészségi következményei**

A rendelettervezet környezeti és egészségi következményei pozitívak.

**3. A jogszabály adminisztratív terheket befolyásoló hatásai**

A rendelet módosításával az adminisztratív terhek várhatóan nőnek.

**4. A jogszabály megalkotásának szükségessége, a jogalkotás elmaradásának várható következményei**

A rendelet megalkotását a gyalogosokat zavaró, helyenként veszélyeztető, és mára már jelentős számú elektromos rollerek járdán történő közlekedésének szabályozása, valamint a közterület tisztaságának megőrzése indokolja, a jogalkotás elmaradása esetén veszélybe került a közlekedés biztonsága.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi és pénzügyi feltételek biztosítottak.

Fentiek alapján kérem a Tisztelt Képviselő-testületet az előterjesztés megtárgyalására, és az üzletek éjszakai nyitvatartási rendjéről szóló 25/2020. (VI.25.) önkormányzati rendelet, a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet, valamint a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosítására vonatkozó rendelettervezetek elfogadására.

Budapest, 2023. október 10.

**Niedermüller Péter**

**polgármester**

Melléklet:

* 25/2020. (VI.25.) Rendelettervezet
* 6/2017. (II.17.) Rendelettervezet
* 1. melléklet a 6/2017. (II.17.) Rendelettervezethez
* 2/2013. (I.25.) Rendelettervezet